મેયોનાં પુસ્તકમાં હકિકતોને એટલી તો કઠોર ભાષામાં વર્ણવાઈ હતી કે એ સમયનાં દેશપ્રેમનાં જુવાળમાં તેનો વિરોધ થાય એ તો નક્કી જ હતું. ઉપરાંત કોઈ વિદેશી અને તે પણ મહિલા ભારતનાં કુરિવાજો અંગે લખી જાય એ ભારતીય લોકોને એ પચ્યું નહોતું. જોકે, વિરોધ પાછળનું સૌથી મહત્ત્વનું કારણ એ હતું કે આ પુસ્તકનો સૂર અને સાર એ હતો કે ભારતીય લોકોની માનસિકતા ગુલામીની છે, તેમને સ્વતંત્રતાનો અધિકાર નથી અને બ્રિટિશ રાજ વિના આ સમાજ વધારે જંગલી થઈ જશે. વિવેચકોનાં કહેવા પ્રમાણે આ પુસ્તક સદંતર ખોટી દાનતથી લખાયું હતું અને તેની લેખિકાને બ્રિટિશ ઈન્ટેલિજન્સ અધિકારીઓએ આ પુસ્તક લખવા માટે સહાય કરી હતી.